text:  Len mŕtvi poznajú koniec vojny a jej obeťou je každý, kto v nej figuroval bez ohľadu na to, či má na čele, po jej skončení, nálepku víťaz alebo porazený. Ako sa tu už v niekoľkých komentároch spomínalo, je dobré prečítať si aj knihu, pretože tá oproti filmu značne rozširuje spektrum postáv, ich charaktery a vzájomne prepojenia, viac popisuje motiváciu ich konania a hlavne sa snaží nezobrazovat dej skrz čiernobiely svet. Rambo je v nej zhovorčivejší, uštipačnejší, detailnejšie nám popisuje jeho predošlé životné situácie (výcvik, bojové nasadenie, zajatie aj útek) a hlavne sa v momentoch, kedy ide do tuhého, zachová viac ako vyslúžilec krvavej vojny s postraumatickým syndrómom. Človek tiež lepšie pochopí Teaslovu a Rambovu rivalitu a PÔVODNÝ knižný záver nemôžme, čo sa týka zadosťučinenia čitateľa, s tým filmovým ani skúšať zrovnávať! Každopádne ale film priniesol pár momentov, ktoré prihodia čosi na opačnú stranu váhy. Menovite je to ďaleko bližší vzťah Ramba s Trautmanom, výskyt Rambovej ikonickej kudly a záverečná scéna, kedy z Johna opadne všetko zlo a ponúkne nám tak pohľad do roztrieštenej mysle vojnového veterána, ktorý sa s prehrou nikdy nezmieril.Odlišné  poňatie filmových tvorcov teda rozhodne márne nebolo, nakoľko aj Morrell samotný po úspechu vytvoril alternatívny koniec Prvej krvy. A urobil to preto, aby mohla legenda započatá filmom pokračovať ďalej. Ako moc úspešne pokračovala je už na inú debatu, ale samotný fakt, že toto inverzné ovplyvnenie autorov vzniklo, je fascinujúci a unikátny. 
  
  Aj preto mal filmový Rambo svojej doby bezpochyby nedozerný význam. Ľudom mojej, vojnou nepoškvrnenej generácie je "už iba" skvelým filmovým zážitkom, mementom a kultom nad kulty! A samozrejme… Rambo vyryl loveckým nožom meno svojho predstaviteľa na tabuľu hercov, ktorí už iba ťažko vystúpia z tieňa svojej najviac ikonickej postavy. A sranda je v tom, že v mojom ponímaní ho vyryl absolútne rovnocenne k tomu predošlému, ktoré tam bolo vymlatené cez ciferník robustného černoškeho boxera :)
item_title: Rambo: První krev
item_directors: Ted Kotcheff
item_screenwriters: Michael Kozoll William Sackheim Sylvester Stallone
item_cast: Sylvester Stallone Richard Crenna Brian Dennehy Bill McKinney Jack Starrett Michael Talbott Chris Mulkey John McLiam Alf Humphreys David Caruso David L. Crowley Don MacKay Bruce Greenwood Gary Hetherington Stephen E. Miller Suzee Pai Donald Adams Jorge Bekris Stephen Chang Patrick Stack